Na temelju članka 33. Statuta Gradskog kazališta mladih, a na prijedlog Ravnatelja, Kazališno vijeće Gradskog kazališta mladih na svojoj 32. sjednici održanoj 23. rujna 2024. godine donosi

**PRAVILNIK**

**O KORIŠTENJU PROSTORA GRADSKOG KAZALIŠTA MLADIH UZ NAKNADU**

**OPĆE ODREDBE**

Članak 1.

Ovim se pravilnikom uređuju uvjeti i način povremenog korištenja uz naknadu prostora Gradskog kazališta mladih na adresi Split, Trg Republike 1.

Članak 2.

Prostori iz čl. 1. Pravilnika mogu se ustupati na korištenje pravnim i fizičkim osobama uz uvjet da način i svrha korištenja prostora ne ometaju redovan rad i djelatnost Gradskog kazališta mladih (u nastavku: Kazalište) i da ne štete ugledu i dostojanstvu Kazališta.

Pod prostorima Kazališta iz prethodnog stavka podrazumijevaju se Teatrin i Baletna dvorana.

Članak 3.

U svrhu utvrđivanja visine naknade, određuje se prostorni obuhvat vezan uz uslugu korištenja.

**Prostor Teatrina** obuhvaća atrij, gledalište, pozornicu, sanitarni prostor i garderobu.

**Prostor Baletne dvorane**obuhvaća dvoranu lijevo od ulaza u prostor Uprave Kazališta sa sanitarnim prostorom.

Članak 4.

 Prostorima iz članka 3. Pravilnika upravlja Ravnatelj na način propisan ovim pravilnikom.

**TRAJANJE USLUGE USTUPANJA PROSTORA**

Članak 5.

Prostor se može dati na korištenje na određeno vrijeme, fizičkim i pravnim osobama, u trajanju od najmanje četiri sata do najviše 14 sati dnevno.

U ukupno vrijeme trajanja usluge korištenja prostora uključeno je vrijeme od otvaranja prostora zbog unosa opreme ili za potrebe proba, sve do oslobađanja prostora od osoba i stvari.

**UGOVARANJE KORIŠTENJA**

Članak 6.

Poslovni prostor daje se na korištenje putem upita zainteresiranih pravnih ili fizičkih osoba.

Uvjeti korištenja prostora i međusobne obaveze određuju se pojedinačno ugovorom o korištenju dvorane Teatrina i/ili Baletne dvorane.

**PRAVA I OBVEZE UGOVORNIH STRANA**

Članak 7.

Ugovor o korištenju sadrži:

- podatke o ugovornim stranama (naziv/ime i prezime korisnika, adresa, OIB, ime osobe ovlaštene za zastupanje)

- podatke o prostoru koji se daje na korištenje

- aktivnosti koja će se obavljati u prostoru

- odredbe o korištenju tehničke potpore

- odredbu o obvezi korisnika usluge o regulaciji autorskih prava sa ZAMP-om

- vrijeme korištenja

- iznos i rokove plaćanja usluge

- odredbu o načinu raskida ugovora.

Članak 8.

Iznosi za korištenje prostora, s obzirom vrijeme potrebno za realizaciju uz korištenje osnovne tehničke podrške određuju se kako slijedi:

za prostor **Teatrina:**

- do četiri sata........................500,00 EUR

- do osam sati.........................800,00 EUR

- do 14 sati.............................1.200,00 EUR

Osnovna tehnička podrška za dvoranu Teatrina podrazumijeva: kazališnu rasvjetu (6x500W), kazališni razglas, video projektor, projekcijsko platno, analogni mikser tona, audio CD/mp3 player, računalo (Windows, PPT), jedan mikrofon bežični ili jedan žični sa stalkom, do tri stola i do deset stolica na pozornici, dvije hostese, poslužitelja tona i poslužitelja svjetla.

Usluga poslužitelja tona i svjetla odnosi se na pripremu (postavljanje i usnimavanje po uputama korisnika) tona/svjetla/videa, ne i realizaciju za tonskim/svjetlosnim/video pultom za vrijeme programa.

Za prostor **Baletne dvorane**:

- do četiri sata........................200,00 EUR

- do osam sati.........................300,00 EUR

- do 14 sati..............................400,00 EUR

Za prostor **Teatrina i Baletne dvorane**:

- do četiri sata........................ 600,00 EUR

- do osam sati......................... 1.000,00 EUR

- do 14 sati............................. 1.500,00 EUR

Složeniji oblici tehničke podrške, odnosno dodatne usluge dogovaraju se posebno te cijenu korištenja utvrđuje ravnatelj za svaki pojedinačni slučaj.

Članak 9.

U iznimnim slučajevima, ravnatelj može prostor ustupiti uz naknadu nižu od minimuma određenog člankom 8., odnosno bez naknade, uz pisano obrazloženje svoje odluke, odnosno umjetnički, društveno ili poslovno značajnih ciljeva koji se održavanjem navedenog programa ostvaruju.

Neplaćanje naknade za korištenje dvorane ne isključuje obvezu naknade drugih troškova, ako su takvi nastali korištenjem ili su nužni (npr. dodatni rad radnika Kazališta, naknada eventualnih šteta zbog oštećenja prostora ili opreme i sl.).

Članak 10.

Ravnatelj mora bez ugovaranja i plaćanja naknade, ustupiti prostor prema procjeni i pisanom zahtjevu Grada Splita na privremeno korištenje korisnicima kojima to odobri Grad Split.

Članak 11.

Ravnatelj Kazališta može posebno dogovarati uvjete suradnje s onim partnerima koji više puta u godini surađuju s Kazalištem.

Članak 12.

Korištenje prostora neće se odobriti korisniku koji:

* nije ispunio obveze iz ranijeg ugovora o korištenju prostora
* čiji program ne zadovoljava programske i estetske kriterije te koji se ne uklapa u kulturni status i ugled Kazališta, o čemu ravnatelj ima pravo diskrecijske ocjene.

Ovaj pravilnik stupa na snagu osmog dana od dana objave na oglasnoj ploči Kazališta. Stupanjem na snagu ovog pravilnika prestaje važiti Pravilnik o korištenju prostora Gradskog kazališta mladih uz naknadu Klasa: 612-03/23-01/29, Urbroj: 2181-110-23-1 od 22. veljače 2023.

Klasa: 612-03/24-01/243

Urbroj: 2181-110-24-1

Split, 23. rujna 2024.

**PREDSJEDNIK KAZALIŠNOG VIJEĆA:**

**Siniša Novković**

Da je Pravilnik **o** korištenju prostora Gradskog kazališta mladih uz naknadu objavljen na oglasnoj ploči Kazališta 25.9.2024. te da je stupio na snagu 3.10.2024. svojim potpisom potvrđuje

Ivo Perkušić, ravnatelj